SALLAH MAFIFICIYAR IBADA – ABBAKARKOSO ISLAMIC SITE
SALLAH MAFIFICIYAR IBADAH !!! . _________FITOWA TA 8__________
SALLAH MAFIFICIYAR IBADAH !!!
_______FITOWA TA 8__________
Kamar yadda muka fara haqalto abunda ya
tabbata daga Qur'ani da hadisi da
maganganun magabata dan gane da wasa
da sallah, haqiqa addinin musulunci yayi
bayani sosai ga matsayin sallah da hukuncin
wasa da shi.
•Imam Ahmad Ya ruwaito cikin "isnadi"
daga hadithin Abdullahi dan Amr (ALLAH Ya
qara masa yarda) daga Annabi (sallallahu
alaihi wasallam) Yace: "Wanda baya kiyaye
sallah, bayi da wani haske bayi da hujja bayi
da ku6uta, kuma zai kasance a ranar
alqiyama tare da Qaruna da Fir'auna da
Hamaana da ubayyu bin khalaf"
"Sahih ne Ahmad ya fitar dashi 6576 da
Daarimy 2/301-302]
•KISSAR ANNABI MUSA (ALAIHISSALAM) DA
WATA MATA DAGA BANI ISRA'ILA:
An ruwaito cewa wata mata daga cikin Bani
isra'ela taje zuwa ga Annabi Musa (Amincin
ALLAH su tabbata agare shi) tace: Ya Manzon
ALLAH, Ni na aikata zunubi, zunubi mai
girma, kuma haqiqa na tuba zuwa ga ALLAH
(SWT) ka qirayi ALLAH Ya gafarta min.
Sai Annabi Musa (Alaihissalam) yace da ita:
menene zunubinki? Sai tace: Ya Annabin
ALLAH, Ni na aikata zina kuma na haifi yaro
kuma na kashe yaron !!!
Sai Annabi Musa (Alaihissalam) Yace: tashi ki
fita Ya fajira kada a sauqar da wuta daga
sama ya qona mu saboda shu'umcin ki, sai
ta fita tana mai karaya a zuciyarta.
Sai Mala'ika Jibrilu (Alaihissalam) ya sauqa
yace: Ya Musa, Ubangijinka madaukaki Yace
a fada maka, Me yasa ka kori wacce take
neman tuba Ya Musa, shin baka san akwai
abunda yafi wannan sharri ba ???
Sai Annabi Musa (Alaihissalam) Yace:
menene abunda yafi wannan sharri? Sai
Jibrilu (Alaihissalam) Yace: "BARIN SALLAH DA
GANGANCI".
•MU HANKALTA: wannan kissar tana mana
hannunka mai sanda wajen nuna mana
cewa Barin sallah da ganganci zunubinsa
yafi muni sama da wanda ya aikata zina
wa'iyazubillahi.
Ya ALLAH Ka gafarta mana zunubanmu kuma
ka kar6i kyawawan ayyukanmu kuma ka
sanya mu masu tsaida sallah tare da bayinka
salihai (Ameen)
Mu hadu a Fitowa ta 9 inshaa ALLAH.
YAR'UWARKU:
Posted in SALLAH MAFIFICIYAR IBADALeave a comment
SALLAH MAFIFICIYAR IBADA !!! . __________FITOWA TA 7__________
________FITOWA TA 7__________
Har yanzu muna cigaba ne cikin bayanin me
wasa da sallah kamar yadda muka ce zamu
kawo bayanan da suka zo daga ayoyin
ALLAH da Hadisai da kuma maganganun
magabata.
Ibn Hazam Yace: babu wani zunubi mafi
girma bayan shirka irin mutum yayi wasa da
sallah har lokacinta ya fita, ko kuma kashe
mumini ba tare da haqqi ba.
Hammam Ya ruwaito cewa Qatada daya ne
daga cikin tabi'ai, daga Hasanul basari daga
haraithu dan qabisatu Yace: Abi-hurayrah ya
bamu labari daga Manzon ALLAH (sallallahu
alaihi wasallam) Yace: "Farkon abunda za'a
fara yiwa bawa hisabi da shi na ayyukansa
ranar alqiyama ita ce Sallah, idan aka samu
sallar tayi kyau, to haqiqa ya rabauta kuma
ya tsira, idan kuma ta 6aci to haqiqa ya ta6e
kuma yayi hasara"
[Ingantacce ne Nasa'I ya fitar dashi 1/232
da Tirmizi 413, daga hadisin Huraithu dan
Qabisatu, rufaffe ne shi]
Manzon ALLAH (Sallallahu alaihi wasallam)
Yace: "An umurce ni na yaqi mutane har sai
sun shaida cewa: Babu abun bautawa da
gaskia sai ALLAH kuma lallai muhammadu
Manzon ALLAH ne, kuma su tsaida Sallah
kuma su bada zakkah, idan suka aikata haka
juninsu da dukiyarsu ya ku6uta daga gare
ni, sai dai idan da wani haqqi na musulunci,
to wannan kuma hisabinsu naga ALLAH"
[Andaidaita akansa]
Daga Abi-sa'eed (ALLAH Ya qara masa Yarda)
Yace: "Lallai wani mutum Yace: Ya Manzon
ALLAH, Kaji tsoron ALLAH, Sai Manzon ALLAH
(Sallahu alaihi wasallam) Yace: "ka ta6e, a
doron qasa akwai wanda yafi cancanta yaji
tsoron ALLAH bayan ni !!?" Sai Khalid Bin
Waleed (ALLAH Ya qara masa Yarda) Yace: Ya
Manzon ALLAH ba zaka bari na fille masa kayi
ba, sai Manzon ALLAH (sallallahu alaihi
wasallam) Yace: "A'A wataqila ya kasance
yana yin sallah"
ALLAHU AKBAR, Yan'uwana ku duba saboda
falalar sallah ne Manzon ALLAH (Sallallahu
alaihi wasallam) Ya hana sahabin nan
khaleed bin waleed sare kan wannan
Kuma hadisin ba falalar SALLAH kadai take
tabbatarwa ba hada falalar HAQURI, duba da
irin girma da daraja ta Annabin ALLAH amma
yayi haquri da abunda mutumin nan ya fada
masa ya kuma hana a sare shi.
Amma mutanen wannan zamanin wanda
idan da za a haqalto da ayyukanmu ko
farcen qafa na ayyukan wani sahabi bai kai
ba. Amma da wani zai ce wane kaji tsoron
ALLAH shike nan sai ka tada jijiyoyin wuya
kana huci wai kai a dole an rena maka wayo
saboda ance kaji tsoron ALLAH.
Ya ALLAH Ka shiryar damu bisa hanya
madaidaiciya, ka sanya mu cikin bayinka
salihai masu tsayar da sallah (Ameen)
Mu hadu a Fitowa ta 8 inshaa ALLAH.
SALLAH MAFIFICIYAR IBADA !!! . __________FITOWA TA 6__________
________FITOWA TA 6__________
A rubutun da ya gabata mun fara bayani
game da mai wasa da sallah kamar yadda
yazo daga ayoyin ALLAH da Hadisai da kuma
maganganun magabata.
Manzon ALLAH (sallahu alaihi wasallam)
Yace: "Alqawarin da ke tsakanin mu da
sauran bayin ALLAH sallah ne, wanda ya
barta yaqi yi gaba daya ya zama kafiri"
[Ingantacce ne Ahmad ya fitar dashi 5/346
da Tirmizi (2621) da Nasa'I (464)]
Yace: "Duk wanda ya bari sallar la'asar ta
kubce masa (da ganganci) to ayyukansa sun
lalace"
[Ingantacce ne Bukhari fitar dashi (553) da
Nasa'I (1/236]
Yace: "Abunda ke tsakanin bawa da shirka
ita ce sallah"
[Ingantacce ne, Muslim ya fitar dashi
(82/134) da Tirmizi (2619)
Yace: "Duk wanda yabar sallah da gaganci,
haqiqa alqawarin da ALLAH ya dauka na
taimako akan shi ya warware"
[Ingantacce ne Bukhari ya fitar dashi cikin
Adabul Mufrad (18) da Ibn Majah (4034)]
Umar dan Khattab (ALLAH Ya qara masa
Yarda) Yace: "Yadda al'amari yake dukkan
wanda ya tozarta sallah to bayi da kaso
acikin musulunci"
[Ingantacce ne Muhammad dan Nasr ya fitar
dashi acikin Ta'azimu Qadarus swalat (925)]
Ibrahimun Nakha'iy (Almajiri ne daga
Almajiran Abdullahi dan Abbas ALLAH Ya
qara masa Yarda) Yace: wanda ya bar sallah
da ganganci ya kafirta"
Ayuba Assakhityani shima abunda ya fada
misalin hakan ne.
[Ingantacce ne Dan Nasr ya fitar dashi acikin
Ta'azimu Qadarus swalaat (978) da sanadi
ingantacce]
Jareer Ya ruwaito daga Abdullahi dan
shaqeeq, daga Abu-hurayrah (ALLAH Ya qara
musu Yarda) Yace: "Sahabban Manzon ALLAH
(Sallallahu alaihi wasallam) sun kasance basa
ganin wani aiki wanda barinsa yake mai da
mutum kafiri idan ba sallah ba"
[Ingantacce ne Hakeem ya fitar dashi (1/8)
da sanadi mai rauni, sai yace: Tirmizi ya fitar
dashi (2622) da sanadi ingantacce wa lahu
shaahid]
Ya ALLAH Ka sanya mu cikin bayinka salihai
masu tsayar da sallah (Ameen)
Mu hadu a Fitowa ta 7 inshaa ALLAH.
SALLAH MAFIFICIYAR IBADA !!! . __________FITOWA TA 5__________
________FITOWA TA 5__________
WASA DA SALLAH !!!
A rubutun da ya gabata munyi bayanin
matsayin sallah da falalarsa da irin darajar
da mai kiyayeta zai samu daga sakayyar
UbangijinSa. Yanzu kuma zamu daura akan
bayani game da WASA DA SALLAH da irin
sakamakon da mai yinsa zai samu kamar
yadda yazo cikin alqur'ani da sunnah da
fahimtar magabata.
Babban Malamin nan Dr. Mustapha Miraad ya
haqalto acikin littafinsa mai suna "Nisa'u
Ahlun naar" inda yake cewa: daga manyan
zunubai a wajen ALLAH masanin gaibu
bayan shirka da kafurci sai wasa da sallah,
ALLAH (Subhanahu wa Ta'ala) Yana cewa:
۞ ﻣَﺎ ﺳَﻠَﻜَﻜُﻢْ ﻓِﻴﺴَﻘَﺮ۞ﻗَﺎﻟُﻮﺍ ﻟَﻢْ ﻧَﻚُ ﻣِﻦَ ﺍﻟْﻤُﺼَﻠِّﻴﻦ۞ﻭَﻟَﻢْ
ﻧَﻚُ ﻧُﻄْﻌِﻢ ﺍﻟْﻤِﺴْﻜِﻴﻦ۞ﻭَﻙﺎَّﻧُ ﻧَﺨُﻮﺽُ ﻣَﻊَ ﺍﻟْﺨَﺎﺋِﻀِﻴﻦ۞ﻭَ
ﻛُﻨَّﺎ ﻧُﻜَﺬِّﺏُ ﺑِﻴَﻮْﻡِ ﺍﻟﺪﻳﻦ۞ﺣَﺘَّﻰٰ ﺃَﺗَﺎﻧَﺎ ﺍﻟْﻴَﻘِﻴﻦُ ۞
FASSARA: "suce musu me ya shigar daku a
cikin saqar * suka ce bamu kasance masu
yin sallah ba* kuma bamu kasance masu
ciyar da miskinai ba* kuma mun kasance
masu kutsawa da masu kutsawa* mun
kasance muna qaryata ranar sakamako* Har
gaskia (wato mutuwa) tazo mana."
[Suratul Mudaththir aya ta 42 zuwa 47]
۞ َﻓَﺨَﻠَﻒَ ﻣِﻦ ﺑَﻌْﺪِﻫِﻢْ ﺧَﻠْﻒٌ ﺃَﺿَﺎﻋُﻮﺍ ﺍﻟﺼَّﻠَﺎﺓَ ﻭَﺍﺗَّﺒَﻌُﻮﺍ
ﺍﻟﺸَّﻬَﻮَﺍﺕِ ﻓَﺴَﻮْﻑَ ﻳَﻠْﻘَﻮْﻥَ ﻏﻴﺎ۞
FASSARA: "sai wadansu 'yan baya suka maye
a bayansu, suka tozarta sallah, kuma suka bi
sha'awowin su, to da sannu zasu hadu da
wani sharri"
[Suratul Maryam aya ta 59]
Kuma Yake cewa:
۞ ﻓَﻮَﻳْﻞٌ ﻟِّﻠْﻤُﺼَﻠِّﻴﻦَ۞ﺍﻟَّﺬِﻳﻦَ ﻫُﻢْ ﻋَﻦ ﺻَﻠَﺎﺗِﻬِﻢْ ﺳَﺎﻫُﻮﻥَ ۞
FASSARA: "Bone ya tabbata ga masallata *
wadanda suke masu shagala daga sallar su"
[Suratul Ma'uun aya ta 4 zuwa 5]
Idan wannan ya kasance sakamakon mai
jinqirin sallah har lokacinta ya wuce, ko
kuma zai yita akan lokaci amma baya bayar
da rukunnanta, ko kuma baya yin khuhu'i
acikinta, to yaya kuma matsayin wanda baya
yinta gaba daya ???
Mu hadu a Fitowa ta 6 inshaa ALLAH.
(Bintus~sunnah)َ
SALLAH MAFIFICIYAR IBADA !!! . __________FITOWA TA 4_________
________FITOWA TA 4_________
Kamar yadda muka yi bayanin falalar sallah
da irin rabautar da bawa zai samu idan ya
kasance ma'abocin kulawa da ita.
Kamar yadda muka yi bayani lallai ita sallah
tana da salloli na kwadaitarwa musamman
kasancewa ALLAH Ta'ala yana son bawa mai
yawan sujjada.
Sujjada yana daya daga cikin abubuwanda
ALLAH Ta'ala yake so, saboda girman sallah
da darajarta sai sujjada ya kasance wani
6angare ne daga cikin sallah, saboda kuma
girman sujjada har ta zamanto hanyar shiga
aljannah ga mai yawan yinta.
Sai dai kash !!! Mafi yawan bil'adama a
wannan zamanin ba kowa bane yake
jajircewa wajen aikata salloli na
kwadaitarwa wanda zai bashi damar
yawaita yin sujjadar.
Yan'uwa dole ne sai mun jajirce mun kori
shaidan kafin mu samu mu cimma burinmu
na son kasancewa cikin ni'imar ALLAH
Haqiqa masoyinmu fiyayyen halitta Annabi
Muhammad (sallallahu alaihi wasallam) Ya
kwadaitar damu yawan sujjada ya kuma
sanar damu girman falalarta da soyuwarta
ga ALLAH Ta'ala.
Kamar yadda hadithai suka zo daban daban
zamu kawo wasu daga ciki kamar haka:
• Daga Abu Firas Rabi'ata bn ka'abu
al'aslamy (Radiyallahu anhu) Hadimin
Manzon ALLAH (Sallallahu alaihi wasallam
kuma daya daga Ahlussufah yace: Na
kasance ina kwana tare da Manzon ALLAH
(Sallallahu alaihi wasallam) sai na kawo masa
ruwan alwalarsa da abun buqatarsa, sai
Yace dani: "tambayi abunda kake buqata"
sai nace ina roqon kasancewa tare da kai a
Aljannah, sai yace: "kodai wani abun ba
wannan ba" sai nace: Ni dai wannan nake
roqo, sai yace to ka taimaka min da yawan
sujjada"
[Muslim ya ruwaito]
• Daga Abi-Abdillah, Thauban (Radiyallahu
anhu) 'Yantaccen Manzon ALLAH (Sallallahu
alaihi wasallam) yace naji Manzon ALLAH
(Sallallahu alaihi wasallam) yana cewa: "ka
kula da yawan sujjada, domin duk lokacin
da kayi Sujjada daya saboda ALLAH, Sai
ALLAH Ya daukaka darajarka kuma ya shafe
maka zunubi daya saboda ita"
[Muslim ne ya ruwaito shi]
• Daga Jabir (Radiyallahu anhu) yace: Naji
yana cewa: "lallai acikin dare akwai wani
lokaci, wanda matuqar musulmi ya dace
yana roqon ALLAH wani abu na alkhayri
acikinsa, wanda ya shafi lamarin duniya
dana lahira, tabbas ALLAH zai bashi, wannan
kuwa yana kasancewa ne cikin ko wani
• Daga Mughira dan shu'abah (Radiyallahu
anhu) yace : Annabi (Sallallahu alaihi
wasallam) yayi qiyamullaili har sai da
qafafuwansa suka kumbura, da akace dashi
ai ALLAH Ya gafarta maka abunda ya gabata
da wanda ya jinqirta daga zunubinka sai
Yace: "Ashe bazan kasance bawa mai godia
[Bukhari da Muslim da Nasa'e ne suka
ruwaito shi]
• Hadith yazo daga dan Abbas (Radiyallahu
anhu) yace Manzon ALLAH (Sallallahu alaihi
wasallam) ya umurce mu da yin salkah cikin
dare, ya kwadaitar game da haka, har ta kai
yana cewa: "ku kula yin sallah cikin dare
koda kuwa raka'a daya ne tak zaku sallata"
[Dabarani Ya ruwaito]
• Dabarani ya ruwaito acikin Alkabir, daga
Abu-malik al'ash'ari (Radiyallahu anhu) yace:
yace: duk mutumin da ya farka cikin dare, ya
tashi matarsa, idan kuma bacci ya rinjayeta
ya yayyafa mata ruwa a fuska, suka ambaci
ALLAH mai girma da buwaya, tsawon wani
lokaci acikin dare to tabbas za'ayi musu
gafara"
Dan'uwa mai iyali sai ka tambayi kanka sau
nawa ka tashi cikin dare har ka tashi
iyalinka domin qiyamullaili ???
Mu ma masu karatu sai mu tambayi kanmu
shin sau nawa muka aikata hakan???
Lallai sai mun jajirce dai mun fafari shaidan
kafin mu samu damar aikata ayyukan ibada.
Muna roqon ALLAH Ya bamu iko Ya gafarta
mana Ya sanya mu cikin bayinsa masu
tsaida sallah dayin sallolin kwadaitarwa.
Mu hadu Fitowa ta 5 Inshaa ALLAH.